VEDTEKTER FOR JURIDISK STUDENTUTVALG, TROMSØ
Kapittel 1 – Generelle bestemmelser

§ 1-1 Formålet med Juridisk studentutvalg

Juridisk studentutvalgs oppgave er å ivareta interessene til studentene på Det Juridiske fakultet ved Universitetet i Tromsø. Mellom allmøtene er styret det øverste politiske organ for studentene ved fakultetet.

§ 1-2 Definisjoner

(1) Med JSU menes det Juridiske studentutvalg i Tromsø.

(2) Med styret menes styret i JSU.

§ 1-3 Taushetsplikt

Medlemmene av styret har taushetsplikt.

Kapittel 2 – Allmøtet

§ 2-1 Formålet med allmøtet

Allmøtet er det høyeste politiske organet for studentene ved det Juridiske fakultet i Tromsø. Vedtekter for JSU vedtas av allmøtet.

§ 2-2 Generelle bestemmelser

(1) Ordinært allmøte skal avholdes en gang per semester, mot slutten av semesteret. 

(2) Allmøtet innkalles ved oppslag på fakultetet, samt på internett, minst to uker før det skal finne sted.

(3) Stemmeberettigede ved allmøtet er de studentene som har betalt semesteravgift til Universitetet i Tromsø, og som er registrert som student ved det Juridiske fakultet.

(4) Allmøtet skal behandle

a. Godkjenning av innkalling
b. Godkjenning av dagsorden
c. Valg av ordstyrer
d. Valg av referent

e. Valg av to protokollunderskrivere

f. Sakene på dagsordenen, jf. bokstav b) ovenfor.
(5) Allmøtet går for åpne dører, dersom allmøtet ikke vedtar at det skal være lukket. Debatt og avstemning om dette går for lukkede dører.

§ 2-3 Ekstraordinært allmøte

Styret skal innkalle til ekstraordinært allmøte etter skiftlig krav fra;
a) minst 20 studenter som er stemmeberettigede ved allmøtet jf. § 2-2 (3), eller
b) minst halvparten av medlemmene av styret.
§ 2-4 Generelle valgregler

(1) Det er kun studenter som er stemmeberettigede ved allmøtet som kan stille til valg, jf. 
§ 2-2 (3).

(2) Dersom det foreligger flere kandidater enn posisjoner skal valget foregå skriftlig og anonymt.
(3) Dersom det er like mange, eller færre, kandidater enn posisjoner skal valget foregå ved håndsopprekning.
(4) En kandidat er valgt ved simpelt flertall. Dersom flere posisjoner, rangeres kandidatene etter antall stemmer.
(5) Valget til styret skal avholdes først.

(6) En kandidat kan kun inneha ett av vervene som allmøtet stemmer over.
(7) Ingen kan stille betingelser for sitt kandidatur.

Kapittel 3 – Styret
§ 3-1 Styrevervet
(1) Det skal være syv faste styremedlemmer i JSU. Disse velges av allmøtet.

(2) Medlemmene av styret bør gjenspeile studentmassen som helhet med tanke på kjønn og avdeling.

(3) Styrevervet er ulønnet.

§ 3-2 Ledervervet

(1) Leder velges av styret selv med en gang det er konstituert. Dersom det er flere kandidater skal avstemningen skje skriftlig. Simpelt flertall er nok, og ved stemmelikhet avgjøres valget ved loddtrekning.
(2) Leder lønnes av fakultetet etter deres regler. Et styremedlem attesterer antall timer leder har jobbet.

(3) Leder har som hovedoppgave å drifte JSU. Herunder ligger det overordnede ansvaret for studentrepresentantene i de ulike utvalg, de tillitsvalgte samt JSU sin økonomi. Videre har leder ansvaret for styremøtene, samt referat fra disse.
§ 3-3 Tjenestetid

(1) Styremedlemmer velges ordinært inn for ett år (to semester) av gangen, med mulighet for å stille til gjenvalg. Hvis det foreligger særlige grunner, kan en kandidat stille for et halvt år (ett semester).
(2) Leder velges ordinært inn for ett år (to semester) av gangen, med mulighet for å stille til gjenvalg. Samlet tjenestetid som leder kan dog ikke overstige to år (fire semester).
§ 3-4 Konstituering og supplering av styret

(1) Sittende leder innkaller til konstituerende styremøte med minst en ukes varsel, og ikke senere enn tre uker etter allmøtet.

(2) Dersom noen trekker seg fra styret i løpet av tjenestetiden, avgjør styret om det vil supplere seg selv. Dette skjer ved ordinær stemmeavgivning etter § 3-5 (6). Dersom styret supplerer seg selv skal det nye medlemmet sitte til neste ordinære allmøte. Dersom dette medlemmet ønsker å fortsette i styret må vedkommende stille som vanlig kandidat ved valget på allmøtet.

(3) Dersom ett eller flere verv i styret fortsatt er ledig etter valget, avgjør styret etter konstitueringen om det vil supplere seg selv. De videre kriterier for valg tilsvarer § 3-4 (2).
§ 3-5 Styremøter

(1) Leder kaller inn til styremøte ved behov, og minst en gang per måned.
(2) Leder eller minst tre styremedlemmer kan innkalle til styremøte. Innkalling skal skje minst en uke før møtet.
(3) Styret er vedtaksdyktig dersom minst halvparten av styremedlemmene er tilstede.

(4) Leder har ansvaret for at referat blir ført, samt at det blir distribuert blant styremedlemmene senest to dager etter møtet. Det skal være en høringsfrist på 48 timer for referatet, herunder minst en virkedag. Etter denne fristen skal referatet offentliggjøres. Referatet skal derfor ikke inneholde informasjon som er unntatt offentligheten. En sak etter kapittel 5 i disse vedtektene er alltid unntatt offentligheten.

(5) Styremøtet går for åpne dører, dersom styret ikke vedtar at det skal være lukket. Debatt og avstemning om dette går for lukkede dører.

(6) Simpelt flertall er tilstrekkelig for å treffe et vedtak dersom ikke annet følger av vedtektene her. Ved stemmelikhet innehar leder dobbeltstemme.
(7) Avstemning ved saker skjer ved håndsopprekning dersom ikke annet følger av vedtektene her.
(8) Dersom et styremedlem er sterkt uenig i et styrevedtak, kan vedkommende kreve å få dette protokollført.
§ 3-6 Interne oppgaver

(1) Det skal oppnevnes en kasserer så snart et nytt styre er konstituert. Kassereren har ansvaret for å sette opp budsjett, søke om midler, føre regnskap og så videre.
(2) Det skal oppnevnes en tillitsvalgtansvarlig så snart et nytt styre er konstituert. Denne har ansvaret for å få gjennomført valg av tillitsvalgte på alle avdelinger, avholde introduksjonsmøter for de tillitsvalgte, samt være deres kontaktperson i styret.

(3) Det skal oppnevnes en ansvarlig for undervisningsprisen ved det første ordinære styremøtet hvert semester. Denne prisen skal deles ut til den underviseren som studentene har stemt frem. Prisen skal deles ut en gang i semesteret.

(4) Det skal oppnevnes en ansvarlig for skrivekonkurransen ved det første ordinære styremøtet i høstsemesteret. Denne konkurransen er åpen for alle studenter ved det Juridiske fakultet, og skal avholdes i begynnelsen av vårsemesteret.

(5) Det skal oppnevnes en person i styret som har ansvaret for kontakten med de andre juridiske studentutvalgene i landet. Dette skal skje ved det første ordinære styremøtet hvert semester.

(6) Det skal oppnevnes interne representanter til andre utvalg, jf. § 4-1 (1) jf. § 4-2 (2-5).

Kapittel 4 – Administrering av studentrepresentanter i andre utvalg

§ 4-1 Definisjoner

(1) Med andre utvalg menes avdelingsutvalgene for 1.-5. avdeling, studieutvalget og fakultetsstyret ved det Juridiske fakultet, studentstyret ved Universitetet i Tromsø samt Juristforbundet.

(2) Med eksterne representanter menes representanter som er valgt av allmøtet til å sitte i andre utvalg. Disse kan ikke samtidig sitte i styret.
(3) Med interne representanter menes medlemmer av styret som innehar verv i andre utvalg.

§ 4-2 Antall representanter

(1) Avdelingsutvalgene for 1.-5. avdeling skal ha to eksterne representanter hver.

(2) Fakultetsstyret skal ha en ekstern og en intern representant. Minst en av disse må være oppmeldt til 4. eller 5. avdeling ved det Juridiske fakultet.

(3) Studieutvalget skal ha en ekstern og en intern representant. Minst en av disse må være oppmeldt til 4. eller 5. avdeling ved det Juridiske fakultet.

(4) Studentstyret skal ha en intern representant.

(5) Juristforbundet skal ha en intern representant.

§ 4-3 Valg av representanter

(1) De eksterne representantene velges av allmøtet. Den som har flest stemmer blant de kandidatene som ikke har blitt valgt, skal få tilbud om posisjonen som vara. Dersom denne avstår fra vervet, skal tilbudet gå videre til den som har fått nest flest stemmer av de som ikke ble valgt, og så videre. 

(2) Unntatt fra første ledd er representantene til avdelingsutvalgene, som oppnevnes av styret.

(3) De interne representantene oppnevnes av styret.

Kapittel 5 – Sanksjoner

§ 5-1 Iverksettelse av sanksjoner
(1) Sanksjoner skal iverksettes mot de som fremstår som vesentlig uegnet til vervet de innehar.
(2) Før sanksjoner blir vedtatt skal den det gjelder få en advarsel om gjeldende forhold. Dette kan fravikes i særs grove tilfeller.
(3) Før sanksjoner blir iverksatt skal den det gjelder få anledning til å uttale seg for styret.

(4) Den det sanksjoneres mot har krav på skriftlig begrunnelse for vedtaket.

§ 5-2 Mot styremedlemmer i JSU
(1) Dersom det er simpelt flertall i styret for å vedta at § 5-1 (1) får anvendelse mot et styremedlem, skal vedkommende anmodes om å fratre. Leder skal foreta denne anmodningen, selv om vedkommende stemte mot vedtaket. 
(2) Dersom styremedlemmet velger å fratre kan styret supplere seg selv ved å konstituere et nytt medlem frem til neste ordinære allmøte, jf. § 3-4 (2).

(3) Dersom styremedlemmet ikke ønsker å fratre skal det innkalles til ekstraordinært allmøte, og reises mistillitsforslag der.
(4) Et styremedlem som også er en intern representant vil miste sin plass i det aktuelle utvalget dersom vedkommende må fratre fra styret.

(5) Dersom det er simpelt flertall i styret for å vedta at § 5-1 (1) får anvendelse mot et styremedlem som også er en intern representant, kan styret istedenfor å reise mistillitsforslag mot styrevervet som sådan, frata medlemmet sin plass i det aktuelle utvalg.

§ 5-3 Mot leder av JSU

Dersom det foreligger 2/3-flertall i styret for å vedta at § 5-1 (1) får anvendelse mot leder, skal vedkommende avsettes. Leder går da over til å være et ordinært styremedlem. Ny leder skal velges umiddelbart, jf. § 3-2 (1), 2. pkt. flg.

§ 5-4 Mot studentrepresentanter i andre utvalg
(1) Eksterne utvalgsrepresentanter
a) Dersom det er simpelt flertall i styret for å vedta at § 5-1 (1) får anvendelse mot ekstern utvalgsrepresentant, skal vedkommende anmodes om å fratre. Leder skal foreta denne anmodningen, selv om vedkommende stemte mot vedtaket.
b) Dersom representanten velger å fratre skal styret konstituere en ny representant frem til neste ordinære allmøte.
c) Dersom representanten ikke fratrer skal det innkalles til ekstraordinært allmøte, og reises mistillitsforslag der.
d) Eksterne utvalgsrepresentanter i avdelingsutvalgene omfattes ikke av bokstav a). Disse kan bli avsatt etter samme kriterier som de interne representanter, jf. § 5-4 (2).
(2) Interne utvalgsrepresentanter
Dersom det er simpelt flertall i styret for å vedta at § 5-1 (1) får anvendelse mot en intern utvalgsrepresentant, skal vedkommende avsettes. Nytt medlem til utvalget skal oppnevnes av styret selv.

